
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti,2 februarie 2010
PL.x 622/2009


    
 AVIZ
asupra proiectului de Lege privind Codul de etică al poliţistului
În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu proiectul de Lege privind Codul de etică al poliţistului, trimis cu adresa nr. PL.x 622 din 15 decembrie 2009, înregistrat cu nr. 31/1104 din 15 decembrie 2009.
Proiectul de lege a fost respins de Senat în şedinţa din 9 decembrie 2009, în calitate de primă Cameră sesizată.

Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin. (9) pct.1 din Regulamentul Camerei Deputaţilor, republicat, cu modificările ulterioare.

Proiectul de lege are ca obiect de reglementare Codul de etică al poliţistului, elaborat în concordanţă cu principiile enunţate în Recomandarea REC (2001)10 privind Codul european de etică al poliţiei.
Potrivit prevederilor art.61 din Regulamentul Camerei Deputaţilor, republicat, Comisia juridică, de disciplină şi imunităţi a dezbătut proiectul de lege  în şedinţa din 2 februarie  2010.

Membrii comisiei au examinat proiectul de lege supus avizării, expunerea de motive, precum şi avizul favorabil cu observaţii şi propuneri al Consiliului Legislativ, aviz cu nr.671 din 18 iunie 2009.
În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a acestui proiect de lege întrucât prevederile propuse de iniţiator nu sunt corelate cu legislaţia în materie iar sancţiunile nu sunt reglementate în mod concret. Reglementarea Codului de etică al poliţistului trebuie să cuprindă numai normele de conduită morală şi obligaţiile etice specifice profesiei de poliţist, principiile etice care guvernează activitatea poliţistului în executarea serviciului poliţienesc, în îndeplinirea atribuţiilor de serviciu, pe timpul acţiunilor şi misiunilor specifice, nu şi alte norme care exced reglementării şi care se regăsesc, într-o formulare identică sau similară, fie în Legea nr.360/2002 privind Statutul poliţistului, cu modificările şi completările ulterioare, fie în Legea nr.218/2002 privind organizarea şi funcţionarea Poliţiei Române, cu modificările şi completările ulterioare.
În raport de obiectul şi conţinutul reglementării, proiectul de lege face parte din categoria legilor ordinare. 
                       PREŞEDINTE,                              
SECRETAR,

                       Daniel Buda                              

Gabriel Andronache
Consilier,

Rodica Penescu

